《赠汪舟次兼寄吴野人》
明代·曾灿

大儒惜口珠，群蚁慕膻肉。窃名因窃钩，杀身苦不足。

酿成盗贼区，甘受排墙戮。汪君独怆怀，读书破万斛。

倚柱二十年，双趺犹在目。名动公卿间，紫荆满华毂。

槐板企林宗，草屏羡元叔。直视如等夷，不以愧幽独。

于时有高士，寄居淮海曲。身不入州府，何从及荣辱。

唯君能与游，素交久弥笃。唱和盈百篇，一一归老朴。

君为扬扢之，装潢连卷轴。吁嗟今之人，噂沓纷相逐。

但食五侯鲭，安知贵菽粟。

作者简介：（1626—1689）明末清初江西宁都人。原名传灿，字青藜，号止山。曾参南明唐王军事。败后为僧出游。回里筑六松草堂。以后出游东南，居苏州光福二十余年。晚年以笔舌糊口四方，卒于京师。曾选同时人诗为《过日集》，又有《六松草堂文集》、《西崦草堂诗集》等。